Il-Viċi Sindku taż-Żejtun Joan Agius irnexxielha tirkupra mill- Covid-19 . Kellimnieha biex anke permezz tagħha, inkomplu ntennu l-appell biex noqogħdu attenti filwaqt li anke nagħtu kuraġġ. Joan qaltilna li fil-bidu bdiet ftit sogħla u l-għada qamet bid-deni. Għamlet swab test li ħareġ fin-negattiv iżda 3 ijiem wara rriżulta pożittiv. "Jien nista' ngħid li l-ewwel ġimgħa iva kienet iebsa. Ħin minnhom kienu ser joħduni l-isptar għax kelli tagħfis f'sidri u bdejt inħossni qisni tqila bl-ilma", qaltilna Joan. Tenniet magħna li bdiet torqod ħafna sakemm bl-irqad innifsu bdiet kuljum tmur għall-aħjar. Saħqet li l-virus mhux ċajta u huwa importanti li nsegwu d-direttivi tad-dipartiment tas-saħħa. Joan ftakret f'dawk li sfortunatament il-virus ħasdilhom ħajjithom, filwaqt li tat kuraġġ lil dawk kollha li bħalissa għaddejjin minn din l-esperjenza u ħadet l-okkażjoni tirringrazzja lit-tobba kollha tal- Primary Health Care tas-sapport u l-għajnuna kbira li tawha.